
A Rozsda-szakadék hátráló eróziójának vizsgálata

A Rozsda-szakadék a Bihar-hegységben, a Köves-Kőrös vízgyűjtő területéhez tartozó Száraz-patak völgyében kialakult hatalmas torrens, mely dinamikusan, látványosan fejlődik napjainkban is. Tanulmányunk célja e látványos felszínforma méretének, területének változásait feltárni térképek, fényképek, műhold felvételek és saját mérések segítségével és kideríteni, hogy melyek azok a tömegmozgási folyamatok, amelyek a torrens fejlődését leginkább elősegítik.
A torrens kialakulását a torrenciális esők mellett, elsősorban a helyi kőzettani adottságok határozták meg, ugyanis a területet nagyrészt kevésbé ellenálló kőzetek alkotják: homokkő, arkóza, agyagpala és márga. Csupán az északi részen jelenik meg a mészkő, ami megakadályozta a torrensek esetében tipikus hordalékkúp kialakulását. A terepen észlelt felszínalakító folyamatok közül, az időszakos lineáris erózió mellett a csuszamlás és az omlás domináns a térségben és ezek a folyamatok alakítják a torrenset.
A Rozsda-szakadék területi változást a rendelkezésünkre álló kb. 150 évre visszamenő térképekről bedigitalizált körvonalak alapján határoztuk meg. A torrens területe a megközelítőleg 150 év alatt több mint a kétszeresére növekedett (5 ha-ról 13 ha-ra). Az említett periódusra számolt hátrálási erózió átlagos sebessége 0,50–0,70 m/év-nek bizonyult.
Annak érdekében, hogy számszerűsíteni tudjuk a lepusztult anyag mennyiségét is, készítettünk egy domborzatmodellt a térségről és a szintvonalak képzeletbeli meghosszabbításával rekonstruáltuk az eredeti felszínt, amely még az időszakos vízfolyás által létrehozott eróziós felszínforma előtt létezhetett. A rekonstruált felszín és a jelenlegi felszín közötti térfogatbeli különbség 4,9 millió köbméter, ennyire becsülhető a lepusztult anyag mennyisége.
A szakadék területén észlelt eróziós folyamatok alapján megpróbáltuk meghatározni a torrens leggyorsabban erodálódó részeit.



